Lexus først i Danmark med steer-by-wire

Det er ikke ofte, at en ny bil reelt ændrer på noget så grundlæggende som måden, du styrer den på. Men det er præcis, hvad Lexus RZ nu gør i Danmark. Som det første mærke herhjemme introducerer Lexus et fuldt elektronisk steer-by-wire-system – uden mekanisk forbindelse mellem rat og forhjul.

I stedet sendes dine styrebevægelser som elektriske signaler til bilens styreenhed, der beregner og udfører styringen digitalt. Resultatet? Ifølge Lexus en mere ren og præcis styrefornemmelse – uden rystelser fra huller i vejen eller uro ved hårde opbremsninger.

”Med introduktionen af RZ og Lexus’ nye steer-by-wire-teknologi sætter vi en helt ny standard for, hvordan en elbil kan føles bag rattet. Det er en teknologi, der både er avanceret og intuitiv, og som giver en køreoplevelse, der i den grad skiller sig ud i klassen,” siger pressechef Anders Tystrup fra Lexus Danmark.

Systemet arbejder med variabel udveksling. Ved lav fart – eksempelvis parkering – reagerer bilen hurtigt på små ratbevægelser. Ved højere hastigheder bliver styringen tungere og mere stabil. Du slipper næsten helt for at flytte hænderne rundt på rattet i skarpe sving, fordi det maksimale styreudslag er reduceret til cirka 200 grader fra side til side.

Et rat som en sommerfugl

Den nye teknologi ledsages af et opsigtsvækkende ratdesign, der minder om et cockpit i et fly. Det er fladt foroven og forneden – og giver både bedre benplads og friere udsyn til instrumenteringen.

Samtidig har Lexus hævet placeringen af displayet, så du i mindre grad skal flytte blikket fra vejen. Det er små ergonomiske greb, men de understøtter pointen: at teknologien ikke kun er futuristisk – den skal også gøre hverdagen nemmere.

LÆS OGSÅ: Vores indtryk efter den første prøvekørsel af Lexus RZ.

Steer-by-wire arbejder tæt sammen med Lexus’ elektriske DIRECT4-firehjulstræk. Systemet fordeler momentet mellem for- og bagaksel – og helt ned til de enkelte hjul – baseret på data om fart, styrevinkel og G-kræfter.

Lexus RZ.

Ved acceleration kan momentfordelingen flyttes fra 60:40 til 0:100 mellem akslerne. I sving justeres balancen dynamisk for at give mere greb ind i svinget og bedre stabilitet ud af det. I praksis betyder det en bil, der både føles mere planted og mere villig til at skifte retning.

Som om det ikke var nok, introducerer Lexus også et virtuelt, manuelt gear i topversionen RZ 550e F SPORT. Her kan du skifte mellem otte simulerede gear via skiftepalere bag rattet.

Systemet beregner trækkraften ud fra speederstilling og hastighed – og gengiver samtidig en kunstig motorlyd for at gøre oplevelsen mere analog. Der er endda omdrejningsbegrænser og gearskifteguide i instrumenthuset. En detalje, der tydeligt viser, at Lexus forsøger at bygge bro mellem klassisk køreglæde og elektrisk fremtid.

En reel gamechanger – eller niche?

Den opdaterede RZ starter ved 399.500 kroner for RZ 350e med 224 hestekræfter og op til 559 km WLTP-rækkevidde fra et 77 kWh batteri. Vil du have steer-by-wire, skal du op i den firehjulstrukne RZ 500e med 380 hestekræfter. Her kan systemet tilvælges i Luxury-udgaven for 24.500 kroner oven i en pris på 499.500 kroner.

I topmodellen RZ 550e F SPORT med 408 hestekræfter og 0-100 km/t på 4,4 sekunder er teknologien standard. Her lander prisen på 599.500 kroner.

Lexus først i Danmark med steer-by-wire